Sa gen kèk ane, Èldè Jeffrey R. Holland te pataje santiman li sou lafwa byen anrasinen nan kèk pyonye ki te oblije kontinye avanse nan vwayaj yo pou ale nan Vale Salt Lake la menm apre pitit yo te fin mouri. Li te di: “Yo pa t fè sa pou yon pwogram, yo pa t fè l pou yon aktivite sosyal, yo te fè li paske lafwa levanjil Jezikri a te nan nanm yo, li te nan tout mwèl nan zo yo.”
Li te eksprime, avèk anpil emosyon:
“Se sèl fason k fè manman sa yo te ka antere [tibebe] yo nan yon bwat epi kontinye vwayaj yo, kote yo te di: ‘Tè pwomiz la yon kote nan zòn nan. Na va rive nan vale a.’
“Yo te ka di sa gras ak alyans ak doktrin ak lafwa ak revelasyon ak lespri a.”
Li te fini avèk pawòl pwofon sa yo: “Si nou kapab kenbe atitid sa a nan fanmi nou ak nan Legliz la, petèt yon pakèt lòt bagay ap kòmanse regle. Petèt yon pakèt lòt bagay nou pa tèlman bezwen ap sispann enpòtan pou nou. Yo te di charyo sa yo pa t ka kenbe anpil bagay. Menmjan zansèt nou yo te oblije chwazi kisa yo t ap pote a, petèt tou 21 nyèm syèk la va pouse nou deside: “Kisa nou kapab mete nan charyo sa a?’ Sa se sibstans nanm nou; sa se bagay egzat la nan mwèl zo nou.”4 Oubyen pou m di l yon lòt fason, sa se sa k ekri nan kè nou!
Antanke yon nouvo prezidans Sosyete Sekou, nou priye Senyè a sensèman pou konnen ki bagay esansyèl Li ta renmen nou mete nan charyo Sosyete Sekou nou an pou fè travay li a kontinye avanse. Nou santi ke Papa nou ki nan Syèl la ta renmen toutabò pou nou ede pitit fi byeneme L yo konprann dotrin Ekspyasyon Jezikri a. Lè nou konprann ni, nou konnen lafwa nou ap ogmante, osibyen ke dezi nou pou viv nan lajistis. Dezyèmman, pandan nou t ap reflechi sou bezwen enpòtan pou fòtifye fwaye ak fanmi yo, nou te santi Senyè a ta renmen nou ankouraje pitit fi byeneme l yo pou yo kontan respekte alyans yo. Lè nou respekte alyans yo, fanmi nou fòtifye. Finalman, nou santi ke L ta renmen nou travay ansanm avèk lòt oksilyè yo epi avèk dirijan Prètriz yo, pou eseye al chèche ak ede moun ki bezwen pwogrese yo sou wout la. Priyè fèvan nou se pou nou chak louvri kè nou e kite Senyè a grave andedan yo doktrin Ekspyasyon, alyans ak inite yo.
Kijan nou ka espere fòtifye fanmi yo oubyen ede lòt moun si nou pa genyen ekri nan kè nou yon lafwa pwofon ak konstan nan Jezikri ak nan Sakrifis Ekspyatwa enfini L la? Aswè a mwen ta renmen pataje twa prensip sou Ekspyasyon an ki si yo ekri nan kè nou, ap grandi lafwa nou nan Jezikri. Mwen espere ke konpreyansyon nou sou prensip sa yo ap beni nou chak keseswa nou se yon nouvo manm nan Legliz la oubyen manm ki la depi lontan.
Prensip 1: “Tout sa ki pa pa jis nan lavi a kapab korije atravè Ekspyasyon Jezikri a.”5
Nou menm, avèk ou, rann temwayaj sou ekspyasyon Sovè nou an, Jezikri. Temwayaj nou, menmjan ak pa ou, ekri nan kè nou paske nou rankontre anpil eprèv ak advèsite diferan ki fè nou grandi. San yon konpreyansyon sou plan pafè Papa nou ki nan syèl la ak Ekspyasyon Sovè a kòm pwen santral plan sa a, eprèv sa yo t ap parèt enjis. Nou tout pase anba eprèv lavi a ansanm. Men nan kè moun fidèl yo, genyen ekri: “Tout sa ki pa jis yo nan lavi a kapab vin jis atravè Ekspyasyon Jezikri a.”
Poukisa Senyè a kite nou pase anba soufrans ak advèsite nan lavi sa a? Pou nou di sa senpleman, sa fè pati plan an pou kwasans nou ak pwogrè nou! Nou “te pouse kri lajwa”6 lè nou te konnen nou ta pral gen opòtinite pou vini sou tè a pou fè eksperyans mòtalite a. Èldè Dallin H. Oaks te anseye: “Konvèsyon nou bezwen an pi fasilman atenn atravè soufrans ak advèsite pase pa konfò ak trankilite.”7
Egzanp yon sè pyonye fidèl ilistre verite sa a. Mary Lois Walker te marye nan laj 17 an avèk John T. Morris in St. Louis, Missouri. Yo te travèse plèn yo avèk Sen yo an 1853, yo te antre nan Vale Salt Lake la yon ti bout tan apre premye anivèsè yo. Pandan vwayaj la, yo te soufri privasyon menmjan ak tout lòt Sen yo. Men soufrans yo ak advèsite yo pa t fini lè yo te rive nan